《徵招 九日书感》
清代·张玉珍

一天风雨过重九。东篱更谁携酒。独客最销魂，正而今时候。

登高愁望眼，怕遥见、燕山孤岫。采得红萸，懒题新句，故园回首。

哀雁两三声，凄凉意，那得双眉解皱。莫漫捲珠帘，有黄花共瘦。

人生如寄耳，犹令节、几番空负。真无奈，旧日心情，付药铛茶臼。

作者简介：江苏华亭人，字蓝生，金瑚妻。自幼工诗。王述庵、钱竹汀、吴白华皆推重之。有《晚香居词》。